Martin Lidegaard (RV), 2012-05-11:
Først og fremmest vil jeg gerne sige, at jeg er glad for den opmærksomhed, der med dette forslag er kommet om den vigtige problemstilling med radon i bygninger.
Radon er for dem, der ikke skulle vide det, en naturligt forekommende gasart, og forekomst af radon i bygninger er medvirkende til omkring 300 tilfælde af lungekræft årligt.
Radon er derfor en sag, som jeg tager yderst alvorligt, og som jeg kan forsikre om at der fra min side er stor bevågenhed omkring.
Byggelovgivningen indeholder derfor strenge indeklimakrav, der sikrer, at vores bygninger er sunde og rare at opholde sig i, og de danske regler om det maksimalt tilladte niveau af radon i bygninger følger anbefalingerne fra FN's sundhedsorganisation, WHO, og der har siden 1998 også været et krav om, at alt nybyggeri skal radonsikres.
Vi stiller yderligere skrappe krav til luftskifte i opholdsrum, fordi netop luftskifte har meget stor betydning for radonkoncentrationen, da koncentrationen stiger, hvis der ikke sørges for god ventilation.
Kravene til luftskifte i daginstitutioner, som er den bygningstype, som forslagsstillerne her har fokus på, er mange gange højere end kravene til øvrige bygninger og opholdsrum.
Som et nyt initiativ har regeringen derudover i januar i år iværksat en intensiv informationskampagne om radon i boliger.
På www.radonguiden.dk kan borgerne således ud fra en trin for trin-guide finde frem til, hvor stor risikoen for et højt radonniveau er i deres hjem.
www.radonguiden.dk er ganske velbesøgt.
Siden lanceringen den 16. januar 2012 har der allerede været ca. 16.000 besøgende.
Den naturlige forekomst af radon varierer i Danmark, afhængigt af sammensætningen af undergrunden.
En kortlægning har vist, at 14 kommuner er særligt udsat, og præcis disse 14 kommuner er som en del af vores informationskampagne i januar blevet kontaktet af Energistyrelsen, og jeg er glad for at kunne sige, at langt størstedelen af kommunerne også siden hen har øget informationsniveauet om radon på deres hjemmesider.
Endelig er der på både DR1 og DR2 blevet vist en oplysningsfilm om radon, og informationskampagnen er blevet iværksat, da øget information om radon vurderes at være et af de vigtigste værktøjer til at nedbringe de risici, der er forbundet med radon.
Forslagsstillerne til nærværende beslutningsforslag opfordrer regeringen til at iværksætte en national kortlægning af omfanget af radon ved daginstitutioner for børn under skolealderen.
Man forestiller sig, at kortlægningen vil kunne ske, ved at kommunerne pålægges at foretage radonmålinger ved daginstitutionerne.
Kommunerne er, som det sikkert er forslagsstillerne bekendt, bygningsejere af mange af de danske daginstitutioner og har som sådan pligt til at sikre, at disse ikke har et for højt niveau af radon.
Yderligere har kommunerne generelt tilsynspligt og handlepligt i forbindelse med sundhedsfarlige forhold i øvrige bygninger og dermed også i daginstitutioner, der ikke er ejet af kommunerne selv.
Og jeg har ingen grund til at tro, at kommunerne ikke lever op til deres ansvar i denne sammenhæng, og jeg ønsker derfor ikke at pålægge kommunerne en egentlig pligt til målinger.
Når det er sagt, vil jeg gerne sige, at problemets alvor taget i betragtning, vil jeg gerne være med til at overveje, om vi i forlængelse af beslutningsforslaget her kan gøre en endnu bedre indsats, ikke mindst over for kommunerne.
En mulighed kunne være, at www.radonguiden.dk kommer til at indeholde en egentlig sektion, der direkte er rettet mod kommunerne, og den kunne f.eks. indeholde informationer om forhold vedrørende radon i daginstitutioner.
I givet fald kunne en sådan del af www.radonguiden.dk også blive tilføjet kontaktoplysninger til de myndigheder, der arbejder med radon.
Man kunne også forestille sig, at jeg sammen med ministeren for by, bolig og landdistrikter sender et brev til kommunerne om deres ansvar og om den nye sektion, der i givet fald bliver udviklet.
Endelig kunne problematikken omkring indeklima og radon også indgå som en del af den overordnede strategi for energirenovering af den eksisterende bygningsmasse, som vi skal lave som en del af den energiaftale, der netop er indgået.
Og jeg hører gerne, om det er forslag, der kunne have forslagsstillernes interesse.